b'\n_START_ARTICLE_\nMlada Breda (povest)\n_START_SECTION_\nVsebina\n_START_PARAGRAPH_\nAnica, dekle, ki zgodaj postane sirota, se poro\xc4\x8di z Jurijem, s katerim se poznata \xc5\xbee iz mladih let. S poroko pride na posest, ki se imenuje Pe\xc4\x8d. Jurij tam \xc5\xbeivi z materjo Katro, hlapci in deklami. Jurijeva mati je hudobna, skrajno nemogo\xc4\x8da \xc5\xbeenska, ki stresa svojo zlobo na vse okoli sebe. Ne mara niti lastnega sina. Najbolj pa jo moti Anica, ki ogro\xc5\xbea njeno oblast na Pe\xc4\x8di. Anica je namre\xc4\x8d potomka prej\xc5\xa1njih gospodarjev te posesti, poleg tega se med njo in hlapcem Lipetom, ki ima prav tako korenine na Pe\xc4\x8di, razvija simpatija. Katra ima svojega zaveznika le v hlapcu Toma\xc5\xbeu pa \xc5\xa1e ta se na koncu obrne proti njej. Snahe se sku\xc5\xa1a znebiti na vsak na\xc4\x8din, poskusi jo celo zastrupiti z zdravili, ko Anica zboli. Sina Jurija na\xc5\xa1\xc4\x8duva proti njej \xc4\x8de\xc5\xa1, da ima razmerje s hlapcem. Jurij, bolan in nemo\xc5\xbeat, \xc5\xbeeni ne zaupa ve\xc4\x8d in jo pred smrtjo izklju\xc4\x8di iz oporoke. Anica rodi sina, ki kmalu umre za kozami. Luka, Katrin brat, ki tudi \xc5\xbeivotari na posestvu, ne more ve\xc4\x8d prena\xc5\xa1ati sestrinega po\xc4\x8detja in jo zastrupi. Za Katrino smrt je obto\xc5\xbeena Anica, ki pristane v zaporu, vendar Luka na koncu prizna svojo krivdo. Anica se kasneje poro\xc4\x8di s hlapcem Lipetom in Pe\xc4\x8d tako spet pristane v rokah pravih gospodarjev.'